98/416/EY: Neuvoston päätös, tehty 16 päivänä kesäkuuta 1998, Euroopan yhteisön liittymisestä Välimeren yleiseen kalastuskomissioon



Virallinen lehti nro L 190 , 04/07/1998 s. 0034 - 0035



NEUVOSTON PÄÄTÖS, tehty 16 päivänä kesäkuuta 1998, Euroopan yhteisön liittymisestä Välimeren yleiseen kalastuskomissioon (98/416/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan yhdessä 228 artiklan 2 kohdan ensimmäisen virkkeen ja 3 kohdan toisen alakohdan kanssa, ottaa huomioon komission ehdotuksen (1), ottaa huomioon parlamentin puoltavan lausunnon (2), sekä katsoo, että yhteisö on allekirjoittanut Yhdistyneiden Kansakuntien merioikeusyleissopimuksen, jossa kaikki kansainvälisen yhteisön jäsenet velvoitetaan tekemään meren elollisten luonnonvarojen säilyttämiseen ja hallintoon tähtäävää yhteistyötä, merikalastuksen osalta yhteisön toimivaltaan kuuluu päättää kalavarojen säilyttämis- ja hallintotoimenpiteistä ja tähän liittyen tehdä sitoumuksia kolmansien maiden tai kansainvälisten järjestöjen kanssa, Välimeren elollisten luonnonvarojen hallinto ja säilyttäminen edellyttää kansainvälistä säännöstöä, tämän vuoksi Roomassa tehtiin 24 päivänä syyskuuta 1949 sopimus Välimeren yleisen kalastuskomission (GFCM) perustamisesta, jäljempänä GFCM-sopimus, yhteisön on edistääkseen luonnonvarojen säilyttämistä GFCM-sopimuksen tarkoittamalla alueella, jolla yhteisön kalastajat harjoittavat toimintaansa, liittyvä GFCM-sopimukseen, Euroopan yhteisöstä tuli 26 päivänä marraskuuta 1991 Yhdistyneiden Kansakuntien elintarvike- ja maatalousjärjestön (FAO) jäsen, Euroopan yhteisön liittyminen GFCM:ään on mahdollista GFCM-sopimuksen I artiklan 2 kohdan nojalla, tarkasteltuna yhdessä FAO:n tarkistetun peruskirjan XIV artiklan kanssa, ja GFCM-sopimusta ja työjärjestelyä on mukautettu Euroopan yhteisön liittymistä varten, ON PÄÄTTÄNYT SEURAAVAA: Ainoa artikla 1. Yhteisö liittyy Välimeren yleiseen kalastuskomissioon tästä järjestöstä tehdyn sopimuksen ja sen työjärjestyksen hyväksymistä koskevalla julistuksella liitteessä I olevan asiakirjan mukaisesti. Euroopan yhteisö tallettaa lisäksi neuvoston ja komission kesken sovitun toimivaltaa ja äänioikeuden käyttöä koskevan yhteisen julistuksen. 2. Välimeren yleisestä kalastuskomissiosta tehdyn sopimuksen ja sen työjärjestyksen tekstit ovat tämän sopimuksen liitteissä II ja III. Tehty Luxemburgissa 16 päivänä kesäkuuta 1998. Neuvoston puolesta M. MEACHER Puheenjohtaja (1) EYVL C 124, 21.4.1997, s. 61 (2) EYVL C 195, 22.6.1998 LIITE I Välimeren yleiseen kalastuskomissioon liittymistä koskeva asiakirja Arvoisa Pääjohtaja, Minulla on kunnia ilmoittaa Teille, että Euroopan yhteisö on päättänyt liittyä Välimeren yleiseen kalastuskomissioon. Sen johdosta pyydän Teitä ottamaan vastaan tämän asiakirjan, jolla yhteisö hyväksyy Välimeren yleisestä kalastuskomissiosta tehdyn sopimuksen ja sen työjärjestyksen sopimuksen I ja XI artiklan mukaisesti, sekä kyseisen sopimuksen II artiklan 6 kohdan toisen virkkeen mukaisen toimivaltaa ja äänioikeuden käyttöä koskevan yhteisen julistuksen. Euroopan yhteisö hyväksyy virallisesti ja varauksetta sen jäsenyydestä Välimeren yleisessä kalastuskomissiossa johtuvat velvoitteet, sellaisina kuin ne ovat siitä tehdyssä sopimuksessa ja sen työjärjestyksessä, sekä sitoutuu juhlallisesti täyttämään liittymishetkellä voimassa olevat velvoitteensa. Vastaanottakaa, Arvoisa Pääjohtaja, korkeimman kunnioitukseni vakuutus. Euroopan unionin neuvoston puheenjohtaja Pääjohtaja Diouf Yhdistyneiden Kansakuntien elintarvike- ja maatalousjärjestö Via delle Terme di Caracalla I-00100 Rooma